PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/105	Bratislava 01. december 2008	

Protimonopolný úrad Slovenskej republiky, odbor koncentrácií v správnom konaní č. 0058/OK/2008 začatom dňa 14.08.2008 na základe oznámenia koncentrácie podnikateľom Nordzucker AG so sídlom Kűchenstrasse 9, 38039 Braunschweig, Nemecká spolková republika prostredníctvom Mgr. Tomáša Marettu, advokáta so sídlom Štúrova 4, 811 02  Bratislava, vo veci koncentrácie podnikateľa Nordzucker AG so sídlom Kűchenstrasse 9, 38039 Braunschweig, Nemecká spolková republika a podnikateľa Danisco Sugar A/S so sídlom c/o Danicso A/S, Langebrogade 1, DK-1411 Kodaň, Dánske kráľovstvo

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej výlučnej kontroly podnikateľa Nordzucker AG so sídlom Kűchenstrasse 9, 38039 Braunschweig, Nemecká spolková republika nad podnikom podnikateľa Danisco Sugar A/S so sídlom c/o Danicso A/S, Langebrogade 1, DK-1411 Kodaň, Dánske kráľovstvo prostredníctvom spoločnosti TITOCONCERTO A/S so sídlom Bech-Bruun, Langelinie Allé 35, 2100 Kodaň, Dánske kráľovstvo na základe ZMLUVY O PREDAJI A KÚPE AKCIÍ medzi Danisco A/S a TitoConcerto A/S zo dňa 14.07.2008.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 14.08.2008 doručené listom zaevidovaným úradom pod č. 3405/2008 oznámenie koncentrácie (ďalej len „Oznámenie“) podľa § 10 ods. 9 Zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Nordzucker AG so sídlom Kűchenstrasse 9, 38039 Braunschweig, Nemecká spolková republika (ďalej len „Nordzucker“) prostredníctvom JUDr. Jána Havláta, advokáta Advokátskej kancelárie Havlát & partners so sídlom Rudnyovo námestie č. 1, 811 01 Bratislava (ďalej ako „pôvodný právny zástupca“).
Na základe vyššie uvedeného sa dňa 14.08.2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené úradom pod číslom 58/OK/2008 vo veci koncentrácie, ktorá spočíva v získaní nepriamej výlučnej kontroly spoločnosti Nordzucker nad podnikom spoločnosti Danisco Sugar A/S so sídlom c/o Danicso A/S, Langebrogade 1, DK-1411 Kodaň, Dánske kráľovstvo (ďalej len „Danisco Sugar“) prostredníctvom spoločnosti TITOCONCERTO A/S so sídlom Bech-Bruun, Langelinie Allé 35, 2100 Kodaň, Dánske kráľovstvo (ďalej len „Tito“) na základe ZMLUVY O PREDAJI A KÚPE AKCIÍ medzi Danisco A/S a TitoConcerto A/S zo dňa 14.07.2008 (ďalej len „Zmluva“), o čom úrad informoval spoločnosť Nordzucker listom č. 3477/PMÚ SR/2008 zo dňa 19.08.2008.
Vyššie uvedeným listom úrad tiež vyzval spoločnosť Nordzucker, aby doplnila predmetné oznámenie koncentrácie, nakoľko neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“).
Spoločnosť Nordzucker v priebehu trvania správneho konania zmenila právne zastúpenie a právnym zástupcom spoločnosti Nordzucker sa v uvedenom správnom konaní stal Mgr. Tomáš Maretta, advokát Advokátskej kancelárie Čechová & Partners so sídlom Štúrova 4, 811 02 Bratislava (ďalej len „právny zástupca“), a to na základe udeleného plnomocenstva, ktoré bolo úradu predložené v doplnení koncentrácie doručenom listom č. 4427/2008 zo dňa 17.10.2008.
Uvedeným listom č. 4427/2008 zo dňa 17.10.2008 boli úradu doručené všetky požadované informácie a podklady, čím sa Oznámenie stalo úplným podľa § 10 ods. 12 zákona a Vyhlášky. Na základe uvedeného lehota 60 pracovných dní na vydanie rozhodnutia podľa § 11 zákona začala plynúť dňa 18.10.2008 o čom úrad informoval spoločnosť Nordzucker listom č. 4929/PMÚ SR/2008 zo dňa 10.11.2008.
Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 15.08.2008.
Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.

Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť Nordzucker je akciovou spoločnosťou, ktorá je v Obchodnom registri B Obvodného súdu Braunschweig vedená pod číslom HRB 2936. Predmetom podnikania spoločnosti Nordzucker sú podľa predloženého výpisu výroba cukru a cukor obsahujúcich produktov, výroba potravín, požívatín a výrobkov pre potravinársky priemysel, výroba krmív, iné zhodnotenie poľnohospodárskych produktov, obchodovanie so všetkými vyššie uvedenými výrobkami, poskytovanie služieb v rámci vyššie uvedeného predmetu podnikania.
Kontrolu na spoločnosťou Nordzucker vykonáva spoločnosť Nordzucker Holding AG. Väčšinu akcionárov spoločnosti Nordzucker Holding AG tvoria, podľa Oznámenia, farmári a pestovatelia cukrovej repy. 
Spoločnosť Nordzucker vykonáva kontrolu nad viacerými dcérskymi spoločnosťami, ktoré vykonávajú podnikateľskú činnosť prevažne v oblasti výroby, predaja, kúpy, importu a exportu cukru, výrobkov s obsahom cukru, krmív, tekutého cukru, fondánu, fruktózy, prírodných a umelých sladidiel pre potravinársky priemysel, balenie a uskladňovanie cukru, rafinácia cukru, výroba a predaj bioetanolu a ďalšie činnosti. Spoločnosti kontrolované spoločnosťou Nordzucker sídlia prevažne v Spolkovej republike Nemecko, avšak, spoločnosť Nordzucker má dcérske spoločnosti aj so sídlom v Českej republike, Francúzsku, Írsku, Poľsku, Maďarsku, Holandsku, Srbsku.
Presný zoznam dcérskych spoločností kontrolovaných spoločnosťou Nordzucker s ich predmetom činnosti a sídlom je súčasťou spisového materiálu. 
Spoločnosť Nordzucker má na území jednu dcérsku spoločnosť, v ktorú kontroluje, a to spoločnosť Považský cukor, a.s. so sídlom Cukrovarská 311/9, 914 11 Trenčianska Teplá (ďalej len „Považský cukor“), ktorej predmetom činnosti je najmä výroba bieleho cukru a iných druhov cukru.
Z vyššie uvedených skutočností vyplýva, že spoločnosť Nordzucker je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.

Spoločnosť Danisco Sugar je akciová spoločnosť, ktorá je zapísaná v Dánskom obchodnom registri v Kodani, Dánske kráľovstvo. Predmetom činnosti spoločnosti Danisco Sugar podľa výpisu z obchodného registra je výkon obchodnej a výrobnej činnosti v Dánsku a zahraničí a výkon akýchkoľvek iných činností podľa rozhodnutia predstavenstva. 
Spoločnosť Danisco Sugar vykonáva kontrolu nad viacerými dcérskymi spoločnosťami sídliacimi na území Švédska, Nemecka, Islandu, Nórska, Lotyšska, Fínska, Talianska, Dánska, Poľska, Rakúska a Španielska.
Presný zoznam dcérskych spoločností kontrolovaných spoločnosťou Danisco Sugar je súčasťou spisového materiálu 
Spoločnosť Danisco Sugar nemá na území Slovenskej republiky žiadnu dcérsku spoločnosť ani inú organizačnú jednotku. 
Z vyššie uvedených skutočností vyplýva, že spoločnosť Danisco Sugar je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.

Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Na základe Zmluvy uzavretej medzi spoločnosťou Danisco A/S so sídlom Langebrogade 1, DK – 1411 Kodaň, Dánske kráľovstvo ako predávajúcim a spoločnosťou Tito ako kupujúcim zo dňa 14.07.2008 získa podnikateľ Nordzucker prostredníctvom spoločnosti Tito, ktorú podnikateľ Nordzucker kontroluje, 100 % akcií podnikateľa Danisco Sugar, čím získa 100 % podiel na základnom imaní. 
Na základe vyššie uvedeného podnikateľ Nordzucker nadobudnutím predmetných akcií získa možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa Danisco Sugar.
Podnikateľ Nordzucker získa okrem možnosti vykonávania kontroly nad podnikateľom Danisco Sugar i možnosť vykonávania kontroly nad všetkými spoločnosťami kontrolovanými podnikateľom Danisco Sugar, ktorých zoznam je prílohou spisového materiálu.
Z uvedeného teda vyplýva, že na základe Zmluvy získa podnikateľ Nordzucker nepriamu výlučnú kontrolu nad podnikom podnikateľa Danisco Sugar, čím vznikla koncentrácia podľa § 9 ods. 1 písm. b) zákona v spojení s § 9 ods. 4 písm. a) zákona.

Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Nordzucker.
Ak koncentráciou podnikateľ získava výlučnú kontrolu nad podnikom iného podnikateľa alebo nad časťou podniku iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava alebo podnikateľ, nad ktorého časťou sa kontrola získava.
V predmetnom konaní teda účastníkmi posudzovanej koncentrácie sú podnikateľ Nordzucker ako nadobúdateľ nepriamej výlučnej kontroly nad podnikom podnikateľa Danisco Sugar ako aj podnikateľ Danisco Sugar, nad podnikom ktorého sa kontrola získava. 

Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na to, že koncentrácia vznikla na základe vyššie uvedenej Zmluvy podpísanej dňa 14.07.2008, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2007. 
Podnikateľ Nordzucker podľa Oznámenia dosiahol v roku 2007 celosvetový obrat 37 428 918 912 Sk. V roku 2007 podnikateľ Nordzucker dosiahol na území Slovenskej republiky obrat presahujúci sumu 500 000 000 Sk. Konkrétnu výšku obratov dosiahnutých podnikateľom Nordzucker na území Slovenskej republiky označil účastník správneho konania, teda podnikateľ Nordzucker za obchodné tajomstvo a je súčasťou spisového materiálu.
Podnikateľ Danisco Sugar podľa Oznámenia dosiahol v roku 2007 celosvetový obrat 29 520 429 785 Sk. V roku 2007 podnikateľ Danisco Sugar dosiahol na území Slovenskej republiky obrat, ktorý nepresiahol sumu 360 000 000 Sk. Konkrétna výška obratu dosiahnutého podnikateľom Danisco Sugar na území Slovenskej republiky bola v predmetnom správnom konaní označená účastníkom správneho konania za obchodné tajomstvo a je súčasťou spisového materiálu.
Na základe vyššie uvedených ustanovení zákona v nadväznosti na výšky obratov, ktoré dosiahli (resp. prekročili) podnikateľ Nordzucker ako aj podnikateľ Danisco Sugar na území Slovenskej republiky a tiež celosvetovo, úrad zistil, že podnikateľ Nordzucker a podnikateľ Danisco Sugar dosiahli zákonom požadovaný obrat a teda posudzovaná koncentrácia podlieha kontrole úradu podľa § 10 ods. 1 písm. b) zákona.
Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a) uzavretia zmluvy, 
b) oznámenia prijatia návrhu v obchodnej verejnej súťaži, 
c) doručenia rozhodnutia štátneho orgánu podnikateľovi, 
d) keď Európska komisia oznámila podnikateľovi, že vo veci bude konať úrad alebo 
e) v ktorom nastala iná skutočnosť, na ktorej základe došlo k vzniku koncentrácie. 
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 
Právnym titulom predmetnej koncentrácie je Zmluva zo dňa 14.07.2008, t.j. deň relevantný pre začatie plynutia lehoty na oznámenie koncentrácie úradu je deň podpisu Zmluvy. Vzhľadom na to, že predmetná koncentrácia bola prostredníctvom pôvodného právneho zástupcu úradu oznámená dňa 14.08.2008, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.
Predmetná koncentrácia bola posudzovaná, v rámci Európskeho hospodárskeho priestoru okrem posudzovania úradom, národným súťažným orgánom v Estónsku, v Litve a v Nemecku.

Relevantné trhy 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Podnikateľ Nordzucker, tak ako už bolo vyššie uvedené, hlavne vyrába a predáva cukor, výrobky z cukru a tiež vedľajšie produkty súvisiace s výrobou cukru. Podnikateľ Nordzucker vyrába aj ďalšie produkty, ktorými sa však pre ich nízky význam z pohľadu predmetnej koncentrácie úrad nebude bližšie zaoberať (napr. výroba bioetanolu, ktorý sa však na území Slovenskej republiky nevyrába ani podnikateľ Nordzucker z jeho predaja nedosahuje na území Slovenskej republiky žiadne tržby).
Podnikateľ Nordzucker realizuje svoju výrobnú činnosť vo svojich závodoch na výrobu cukru (cukrovaroch) lokalizovaných v Nemecku (5 cukrovarov), v Poľsku (2 cukrovary), v Srbsku (4 cukrovary).
Ako už bolo vyššie uvedené, podnikateľ Nordzucker pôsobí na trhoch Slovenskej republiky prostredníctvom výlučne kontrolovanej dcérskej spoločnosti Považský cukor, ktorej hlavnou podnikateľskou činnosťou je výroba a predaj bieleho cukru.
Podnikateľ Nordzucker pôsobí v Slovenskej republike (prostredníctvom spoločnosti Považský cukor) v týchto oblastiach :
1. produkcia a predaj cukru:
a) produkcia a predaj cukru určeného pre výrobnú spotrebu,
b) produkcia a predaj cukru určeného pre konečnú spotrebu1,
2. produkcia a predaj melasy ako vedľajšieho produktu pri výrobe cukru
3. nákup a predaj osív cukrovej repy,
4. nákup a predaj pesticídov.
Vzhľadom na závery úradu v súvislosti s predmetnou koncentráciou, tak ako bude uvedené nižšie, úrad sa bude zaoberať len významnými činnosťami podnikateľa Nordzucker v kontexte tejto koncentrácie, ktorými sú produkcia a predaj cukru pre výrobnú spotrebu a pre konečnú spotrebu, produkcia a predaj melasy a okrajovo nákupu a predaju osív cukrovej repy. Ďalšími činnosťami podnikateľa Nordzucker sa úrad v rozhodnutí nebude bližšie zaoberať, nakoľko tieto činnosti nie sú pre účely tejto koncentrácie významnými a činnosti podnikateľa Nordzucker a podnikateľa Danisco Sugar sa na týchto trhoch v rámci Slovenskej republiky neprekrývajú.

Produkcia a predaj cukru – predstavuje hlavnú výrobnú činnosť podnikateľa Nordzucker.
Trh produkcie a predaja cukru určeného pre výrobnú spotrebu – predaj voľne loženého cukru alebo cukru vo veľkých baleniach nad 5 kg. Odberateľmi sú takmer výlučne ďalší spracovatelia v potravinárskom priemysle ako výrobcovia potravín alebo nápojov, alebo baliace spoločnosti.
Trh produkcie a predaja cukru určeného pre konečnú spotrebu –  cukor určený pre končenú spotrebu sa predáva prevažne pod značkou výrobku (podnikateľ Nordzucker predáva pod svoje spotrebiteľské produkty pod značkou Sweet family) v menších množstevných baleniach, ktoré sú určené predovšetkým pre konečného spotrebiteľa v domácnosti alebo v stravovacom odvetví. Odberateľmi tohto cukru sú obchodné reťazce, maloobchod a veľkoobchod.
V Slovenskej republike okrem podnikateľa Nordzucker prostredníctvom spoločnosti Považský cukor vyrába cukor ďalší výrobca, spoločnosť Slovenské cukrovary s.r.o., ktorá má svoj závod na výrobu cukru lokalizovaný v Seredi.
Vzhľadom na závery úradu v predmetnej koncentrácii ako aj na nižšie uvedené regulácie trhu s výrobou cukru, dopravné náklady spojené s prepravou cukru, minimalizáciou administratívnych obmedzení dovozu cukru na územie Slovenskej republiky po vstupe do Európskej únie ako aj cieľ Európskej únie otvoriť trh Európskej únie dovozu cukru z tretích krajín, úrad definíciu priestorového trhu s cukrom pre účely tohto rozhodnutia necháva otvorené. 
Trh produkcie a predaja melasy – melasa je jedným z vedľajších produktov vznikajúcich pri spracovaní cukrovej repy na cukor a nepatrí na jeden trh s cukrom. Melasa má mnoho účelov použitia. Najväčší odberateľ melasy vyprodukovanej spoločnosťou Považský cukor je spoločnosť využívajúca melasu na technické účely. Spoločnosť Považský cukor podľa Oznámenia dosahuje predajom melasy pre spoločnosť zanedbateľné tržby.
Trh osiva cukrovej repy – na území Slovenskej republiky podnikateľ Nordzucker, teda spoločnosť Považský cukor nevyrába ani nepestuje osivo cukrovej repy, avšak nakupuje osivá cukrovej repy a následne ich na základe dohody predá svojim pestovateľom cukrovej repy výlučne pre ich vlastnú potrebu. Spoločnosť Považský cukor realizuje tieto nákupy a následne predaje na základe dohody s dodávateľmi cukrovej repy, ktorí môžu túto možnosť nákupu osív cukrovej repy využiť, a to v požadovanom množstve. Považský cukor zároveň poskytuje svojim dodávateľom cukrovej repy doplnkové služby v podobe odporúčania osiva (z hľadiska geografickej, klimatickej vhodnosti vyplývajúcej z vlastnej pokusnej činnosti spoločnosti Považský cukor), v podobe dosiahnutia výhodnejších cien osiva vyplývajúcej z väčšej vyjednávacej sily spoločnosti Považský cukor a z predfinancovania ceny osiva cukrovej repy spoločnosťou Považský cukor (započítanie ceny osiva cukrovej repy voči cene za dodanú cukrovú repu).   
Spoločnosť Považský cukor podobným spôsobom nakupuje pre svojich dodávateľov cukrovej repy aj pesticídy.
Spoločnosť Považský cukor sa prednostne nezameriava na činnosť nákupu a predaja osív cukrovej repy a nákupu a predaja pesticídov, túto službu poskytuje výlučne svojim dodávateľom cukrovej repy a nie je dovozcom ani distribútorom týchto produktov. 
Podnikateľ Nordzucker prostredníctvom spoločnosti Považský cukor nemá v Slovenskej republike žiadne tržby z predaja izoglukózy.  

Podnikateľ Danisco Sugar vykonáva svoju podnikateľskú činnosť v rámci dvoch obchodných jednotiek, a to obchodná jednotka cukor, ktorý podľa Oznámenia predstavuje približne 95 % podiel na celkových tržbách podnikateľa Danisco Sugar a obchodná jednotka osivá.
Podnikateľ Danisco Sugar realizuje výrobu cukru v šiestich závodoch lokalizovaných v Dánsku, Švédsku, Fínsku, Nemecku a Litve, dve rafinérie cukru vo Švédsku, vo Fínsku, tri špecializované výrobné závody vo Švédsku, Fínsku a Nemecku.
Podnikateľ Danisco Sugar vyrába široký sortiment výrobkov z cukru a tiež dodáva krmivo pre zvieratá pre poľnohospodársky sektor a pestuje osivá cukrovej repy, slnečnice, kŕmnej repy a hrachu. Celá produkcia osiva cukrovej repy sa nachádza v Dánsku, odkiaľ Danisco Sugar predáva osivá na územie celej Európy.
Podnikateľ Danisco Sugar, ako už bolo vyššie uvedené, nemá na území Slovenskej republiky žiaden výrobný závod, žiadnu dcérsku spoločnosť ani inú organizačnú jednotku. 
Podnikateľ Danisco Sugar na území Slovenskej republiky dosahuje tržby z predaja osiva cukrovej repy, predaja potravinárskej melasy a izoglukózy. Tržby z predaja cukru na priemyselné použitie a z predaja cukru na konečnú spotrebu podnikateľ Danisco Sugar na území Slovenskej republiky nedosahuje.
Z vyššie uvedeného vyplýva, že podnikateľ Danisco Sugar pôsobí na území Slovenskej republiky na relevantných trhoch:
1. 	Trh predaja melasy ako vedľajšieho produktu pri výrobe cukru.
2.	Trh predaja izoglukózy – podnikateľ Danisco Sugar v hospodárskom roku 2007/2008 na trh Slovenskej republiky dodával izoglukózu a melasu jedinému odberateľovi pôsobiacemu v potravinárskom priemysle. 
Dodávkou izoglukózy dosiahol podnikateľ Danisco Sugar trhový podiel na celkovej produkcii cukru na výrobnú spotrebu takmer 0 % (izoglukóza pre tento účel bola zahrnutá na trh s cukrom určeným na priemyselné spracovanie, i keď izoglukóza nie je cukor a je zastupiteľná s cukrom len čiastočne). Potravinárska melasa a izoglukóza sú na trh Slovenskej republiky dodávané jedinému odberateľovi (obidve komodity tomu istému), ktorý tieto používa pri výrobe cukrovinárskych výrobkov. 
3.	Trh predaja osív cukrovej repy – podnikateľ Danisco Sugar predáva v Slovenskej republike osivá cukrovej repy ako aj iné osivá. Predaj osív realizuje prostredníctvom lokálneho distribútora.

Bariéry vstupu na trh výroby cukru
Trh výroby cukru je v rámci Európskej únie vysoko regulovaným. Účelom regulácie je umožniť dovoz z tretích krajín vo väčšej miere, ktorej má zefektívniť vnútornú výrobu cukru v rámci EÚ a v konečnom dôsledku má viesť k zníženiu výroby cukru v EÚ o 6 miliónov ton do hospodárskeho roku 2010/2011. Na dosiahnutie vyššie uvedeného sú Európskou úniou stanovené kvóty na výrobu cukru, pričom cukor vyrobený nad rámec pridelenej kvóty nesmie byť predávaný v EÚ ako cukor určený pre ďalšie spracovanie priemyselnými odberateľmi alebo ako cukor pre konečnú  spotrebu (ako potravina).  Regulácia sa zároveň týka aj minimálnej ceny za cukrovú repu. Stanovená minimálna cena pritom v časovom horizonte od hospodárskeho roka 2006/2007 do hospodárskeho roku 2009/2010 klesne o 20 %.  Stanovená je zároveň aj referenčná cena za tonu cukru, ktorá zaznamenáva v horizonte hospodárskeho roka 2006/2007 až hospodárskeho roka 2009/2010 pokles o 36 %. 
Zároveň Európska komisia poskytuje stimuly na zastavenie pestovania cukrovej repy a stimuly pre výrobcov cukru na vzdanie sa kvóty. Stimuly spočívajú v získaní výpomoci z reštrukturalizačného fondu za každú nevyrobenú tonu cukru. V súvislosti s uvedenými reguláciami ukončila svoju výrobu cukru vo svojom závode v Dunajskej Strede spoločnosť Eastern Sugar Slovensko a.s. v roku 2006.

Tabuľka č. 1: Kvóty výroby cukru v Slovenskej republike (v tonách)
	Kvóta      r. 2006	Zmena*	Kvóta 2007/ 2008	zmena	Súčasná kvóta	Vzdanie sa kvóty celkom	
Považský cukrovar	80 628	+5 872	86 501	-18 022	68 478,5	-12 150	
Slovenské cukrovary s.r.o.	56 671	+2 732	59 403	-15 562	43 841	-12 830	
Eastern Sugar	70 133	-70 133	0	0	0	-70 133	
Slovenská republika celkom	207 432	-61529	145 904	-33 584	112 319,5	-95 113	
* Zmena po roku 2006 predstavovala vzdanie sa 100% kvóty spoločnosti Eastern Sugar, ktorá svoj cukrovar v Dunajskej Strede zatvorila. Čas kvóty spoločnosti Eastern Sugar si kúpili spoločnosť Považský cukor a spoločnosť Slovenské cukrovary s.r.o.
Súčasná kvóta pridelená Slovenskej republike predstavuje 112 319, 5 tony cukru, pričom, podľa Oznámenia, sa neočakáva ďalšie významné vzdanie sa kvóty. 
Podľa Oznámenia je preprava cukru z hľadiska priemerných dopravných nákladov v danom regióne (stredná a východná Európa) rentabilná do vzdialenosti 500 km.
Vzhľadom na vyššie uvedené a taktiež na skutočnosť, že tak ako bude uvedené neskôr, predmetná koncentrácia neovplyvní podmienky hospodárskej súťaže na relevantných trhoch na území Slovenskej republiky, úrad ponechal pre účely tohto rozhodnutia presnú definíciu relevantných trhov ako aj priestorových trhov, na ktorých pôsobia podnikateľ Nordzucker a podnikateľ Danisco Sugar (okrem relevantného tovarového trhu výroby  a predaja cukru pre výrobnú spotrebu a relevantného trhu výroby a predaja cukru pre konečnú spotrebu) za otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na relevantný trh výroby a predaja melasy a relevantný trh predaja osív cukrovej repy na území Slovenskej republiky.
Dopad koncentrácie na hospodársku súťaž
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.
Podnikateľ Nordzucker ako nepriamy nadobúdateľ kontroly nad podnikateľom Danisco Sugar, je spoločnosť pôsobiaca na trhu výroby a predaja cukru pre výrobnú spotrebu, na trhu výroby a predaja cukru pre konečnú spotrebu, na trhu výroby a predaja melasy a na trhu predaja osív cukrovej repy.
Podnikateľ Danisco Sugar pôsobí na trhu predaja cukru pre výrobnú spotrebu (prostredníctvom predaja izoglukózy), na trhu predaja melasy a na trhu predaja osív cukrovej repy. 

Tabuľka č. 2: Celková veľkosť trhov (v tonách)
	2005	2006	2007	
Trh cukru určeného na výrobnú spotrebu	96 000	93 000	91 000	
Trhu cukru určeného na konečnú spotrebu	62 000	62 000	62 000	
Trh osiva cukrovej repy (vo v.j.*)	41 900	33 000	22 700	
Trh melasy	n/a	n/a	n/a	
* v.j. predstavuje výsevnú jednotku obsahujúcu 100 000 kusov semien
n/a – účastník nemal k dispozícii údaje o celkovej veľkosti trhov melasy v Slovenskej republike

Relevantný trh výroby a predaja cukru na výrobnú spotrebu 
Ako už bolo vyššie uvedené, na trhu výroby cukru na území Slovenskej republiky pôsobia v súčasnosti dvaja výrobcovia, a to podnikateľ Nordzucker prostredníctvom spoločnosti Považský cukor a spoločnosť Slovenské cukrovary s.r.o. 
Dovoz a vývoz na celkový na trh s cukrom v rámci Slovenskej republiky (určeným na výrobnú aj konečnú spotrebu), podľa údajov predložených účastníkom správneho konania predstavoval hodnoty:

Tabuľka č. 3: Dovoz a vývoz cukru (výrobná spotreba aj konečná spotreba spolu) v rámci Slovenskej republiky (v tonách)
	2005	2006	2007	
Dovoz	31 637	64 019	49 779	
Vývoz*	143 878	189 176	139 431	
* vývoz cukru zo Slovenskej republiky do krajín EÚ aj nekótovaného cukru mimo krajín EÚ celkom

Tabuľka č. 4: Podiely podnikateľov na relevantnom trhu výroby a predaja cukru na výrobnú spotrebu na základe objemu v tonách (v %)
	2005	2006	2007	
Nordzucker	[35-45]	[20-25]	[30-35]	
Danisco Sugar	0	Takmer 0	Takmer 0	
Ako už bolo vyššie uvedené, podnikateľ Danisco Sugar na území Slovenskej republiky nevykonáva žiadnu výrobnú činnosť. Tržby, ktoré podnikateľ Danisco Sugar dosahuje na území Slovenskej republike dosahuje len dovozom izoglukózy jedinému odberateľovi na území Slovenskej republiky, 

Tabuľka č. 5: Podiely podnikateľov na relevantnom trhu výroby a predaja cukru na konečnú spotrebu na základe objemu v tonách (v %)
	2005	2006	2007	
Nordzucker	[15-20]	[15-20]	[25-35]	
Danisco Sugar	0	0	0	

Podnikateľ Danisco Sugar na území Slovenskej republiky nedosahuje žiadne tržby predajom cukru na konečnú spotrebu. 

Tabuľka č. 6: Podiely podnikateľov na relevantnom trhu predaja osív cukrovej repy (v %)
	2005	2006	2007	
Nordzucker	*	*	*	
Danisco Sugar	[15-20]	[13-18]	[5-10]	
 * podnikateľ Nordzucker nevystupuje na trhu predaja osív cukrovej repy ako predajca v pravom slova zmysle, jeho podnikanie na tomto trhu je vysvetlené vyššie a preto nemôže byť pre tieto účely porovnávaný s podnikateľom Danisco Sugar ako predajcom osív cukrovej repy.
Podnikateľ Nordzucker na trhu osív cukrovej repy nepodniká ako výrobca (pestovateľ) ani ako distribútor. Podnikateľ Nordzucker, ako bolo vyššie vysvetlené, nakupuje osivá cukrovej repy pre svojich dodávateľov cukrovej repy. Podnikateľ Nordzucker na trhu predaja osív cukrovej repy vystupuje ako odberateľ. Podnikateľ Danisco Sugar na trhu osív vystupuje ako dodávateľ. Medzi podnikateľom Nordzucker a podnikateľom Danisco Sugar existuje aj priamy odberateľsko-dodávateľský vzťah. Podnikateľ Nordzucker získava (v kontexte trhu Slovenskej republiky) od podnikateľa Danisco Sugar približne [10-20] % celkového nakúpeného množstva osív cukrovej repy.
Podľa vyjadrenia účastníka konania, t.j. podnikateľa Nordzucker, dôvodom vzniku predmetnej koncentrácie je, vzhľadom na prebiehajúce zmeny a regulácie trhu s cukrom v rámci Európskej únie, vybudovanie širšej základne v rámci svojej hlavnej pôsobnosti  a rozšírenia obchodu s cukrom.
Vzhľadom na skutočnosť, že tak ako podnikateľ Nordzucker aj podnikateľ Danisco Sugar pôsobia na trhu výroby a predaja cukru a činnosti podnikateľa Nordzucker a podnikateľa Danisco Sugar vo výrobe cukru sa prekrývajú, úrad túto koncentráciu považuje za horizontálnu koncentráciu. Medzi podnikateľom Nordzucker a podnikateľom Danisco Sugar existuje aj vertikálny vzťah, avšak, vzhľadom na skutočnosť, že podnikateľ Nordzucker je odberateľom podnikateľa Danisco Sugar za špeciálnych podmienok vysvetlených vyššie, nie je odberateľom ako takým a vzhľadom na skutočnosť, že podnikateľ Danisco Sugar dosahuje činnosťou výroby a predaja osív (kam patrí okrem produkcie iných, vyššie uvedených osív aj osivo cukrovej repy) len 5 %, úrad zhodnotil predmetnú koncentráciu ako horizontálnu.
Podnikateľ Danisco Sugar nemá na území Slovenskej republiky žiadnu dcérsku spoločnosť ani inú organizačnú jednotku a svoj obrat na území Slovenskej republiky dosahuje výlučne prostredníctvom realizácie dovozov svojich produktov (izoglukóza a melasa) svojmu jedinému odberateľovi pôsobiacemu na trhu Slovenskej republiky, a tiež podnikateľ Danisco Sugar realizuje dovozy osív cukrovej repy na trh Slovenskej republiky. 
Na základe vyššie uvedeného úrad konštatuje, že činnosť podnikateľa  Nordzucker a činnosť podnikateľa Danisco Sugar sa na území Slovenskej republiky prekrývajú horizontálne a vertikálne, avšak vzhľadom na minimálne tržby a podiely podnikateľa Danisco Sugar sa ich činnosti prekrývajú len vo veľmi malej miere, predmetná koncentrácia nebude mať dopad na hospodársku súťaž na relevantných tovarových troch v Slovenskej republike.
Z vyššie uvedeného vyplýva, že po uskutočnení transakcie sa nezmenia podmienky hospodárskej súťaže na relevantnom trhu v Slovenskej republike, a preto úrad dospel k záveru, že predmetná koncentrácia nebude mať dopad na trh Slovenskej republiky, nezmení štruktúru trhu Slovenskej republiky a taktiež nevytvára alebo neposilňuje dominantné postavenie podnikateľa Nordzucker na území Slovenskej republiky, ktorého dôsledkom sú významné prekážky efektívnej hospodárskej súťaže na relevantnom trhu.
Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom 5232/PMÚ SR/2008 zo dňa 27.11.2008 vyzval účastníka správneho konania, t.j. podnikateľa Nordzucker pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Listom č. 5263/2008 zo dňa 01.12.2008 sa podnikateľ Nordzucker k predmetnej výzve úradu vyjadril, že berie na vedomie výsledky šetrenia vykonaného úradom. Podnikateľ Nordzucker mal v predmetnom vyjadrení výhrady týkajúce sa označovania obchodného tajomstva, čo úrad zobral na vedomie a zohľadnil vo svojom rozhodnutí.  
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Tomáš Maretta
advokát
Čechová & Partners
Štúrova 4
811 02 Bratislava